
A fiatalkorú bűnelkövetők eredményes nevelése érdekében - a javítóintézeti nevelés és annak végrehajtása a Bv. kódex szabályozása alapján
 Szükség van javítóintézetekre? Gyakran merül fel a javítóintézetek létjogosultságát kétségbe vonó kérdés a társadalom egyes tagjaitól. A kérdés mögött az a vélekedés áll, hogy a javítóintézeti nevelés nem kellően hatékony, a kikerülő fiatalkorúak magatartása változatlanul deviáns, és további bűncselekmény elkövetésétől sem rettennek vissza. A létjogosultság megkérdőjelezése mellett pedig számos tévhit is a közvélekedés részét képezi. A tájékozatlanság, és a sokszor negatív vélekedés megnehezíti a társadalomba beilleszkedni próbáló fiatalkorú helyzetét, így rendkívül fontos a társadalmi kommunikáció, és a területen jártas szakemberek társadalomfelvilágosító szerepe. Tudományos dolgozatommal az a célom, hogy bemutassam de lege lata a javítóintézeti nevelés, mint speciálisan a fiatalkorú bűnelkövetőkkel szemben alkalmazható intézkedés végrehajtását, a 2015. január 1-jén hatályba lépett Büntetés-végrehajtási Kódex rendelkezései alapján. A dolgozat jeligéje, egyben az Aszódi Javítóintézet mottója az „Esélyt adni, utat mutatni.” kifejezés. Véleményem szerint e rövid mondat kifejezi a javítóintézetek legfőbb funkcióját: második esélyt adni a helyes útról letért fiataloknak, és az esélyhez megadni minden lehetőséget számukra, ami lehetővé teszi, hogy jogkövető állampolgárokká válhassanak. A leírtakból is következik, hogy dolgozatomat egyúttal a társadalomnak is célzom, hiszen nem csak negatív, hanem pozitív értelemben is segíthetik a fiatalkorúak reintegrációját, amennyiben tisztában vannak az egyes büntetések, és azok végrehajtásai közti különbségekkel. A fiatalkorú bűnelkövetőkkel és javítóintézeti nevelésükkel kapcsolatos kutatásaimat 2015 óta végzem. Kutatói munkámat az Aszódi Javítóintézetben kezdtem, Szarka Attilával, az intézet akkori igazgatójával nyílt alkalmam szakmai interjút készíteni. Ezt követően a Rákospalotai Javítóintézetben tehettem látogatást, ahol a felmerülő kérdéseimre Hatvani Erzsébet, igazgató- helyettes válaszolt. Mindezek után a Budapesti Javítóintézet látogatása következett, ahol Juhász Péter, az intézet igazgatója vezetett körbe, aminek köszönhetően megismerhettem a fiatalkorúak előzetes letartóztatásának javítóintézetben történő végrehajtását is.

